Jens Stoltenberg får nok en forlengelse i NATO
Bekreftelsen kom på et møte i NATOs råd torsdag ettermiddag. Det er annen gang de allierte forlenger perioden hans.
NATO-sjefen takker for tilliten.
– Jeg er glad for å bli spurt om å få fortsette i en svært meningsfylt jobb, uttaler Stoltenberg.
– Jeg ser fram til å fortsette arbeidet med å fornye og modernisere verdens sterkeste militærallianse så den også i framtida er rustet til å håndtere en krevende sikkerhetssituasjon i en uforutsigbar verden, sier han.
«En klok leder»
Hjemme i Norge får Stoltenberg gode skussmål.
– Jeg vil gratulere Jens Stoltenberg med forlengelsen av perioden som NATOs generalsekretær. I en krevende sikkerhetspolitisk situasjon er Stoltenberg en klok leder, som har klart å skape samhold og lede alliansen gjennom viktige reformer og tilpasninger. Forlengelsen av hans periode som generalsekretær er en tydelig tillitserklæring, sier statsminister Erna Solberg (H).
– Gode nyheter, istemmer Nederlands utenriksminister Stef Blok.
– En avgjørende tid for alliansen. Ser fram til å fortsette vårt utmerkede samarbeid, tvitrer han.
Bursdag i Washington
Nyheten kommer bare dager før de allierte feirer NATOs 70-årsdag.
Ifølge forsvarsminister Frank Bakke-Jensen (H) er det en «fjær i hatten» for Norge at Stoltenberg får fornyet tillit like i forkant av markeringen.
– Et godt samarbeid med våre allierte gjennom et NATO som er ledet av en generalsekretær med god kunnskap om våre nærområder, er viktig for Norge, sier Bakke-Jensen.
NATOs 70-årsdag skal markeres med et utenriksministermøte i Washington torsdag 4. april.
Dagen i forveien skal Stoltenberg holde tale i Kongressen. Tirsdag skal han dessuten møte USAs president Donald Trump i Det hvite hus.
USA skal ha vært en pådriver for å få Stoltenbergs periode forlenget nok en gang.
Nest lengst
Etter forlengelsen blir Stoltenberg den generalsekretæren som har sittet nest lengst i NATO. Den lengstsittende er Joseph Luns, som ble værende i hele 12 år og 268 dager.
Stoltenberg tiltrådte 1. oktober 2014.
I utgangspunktet ble han valgt for fire år, men i desember 2014 ble perioden forlenget med ytterligere to år til 2020.
Nå blir han sittende til 30. september 2022. (NTB)
Hvem skal NATO-sjefen møte to dager før 70-årsfeiringa?
president Donald Trump